DOI: 10.14457/tu.the.2016.953
title: ผลของการเปิดรับชมรายการ “คืนความสุขให้คนในชาติ” ต่อความรู้ ทัศนคติ และแนวโน้มพฤติกรรมทางการเมืองของผู้ชมในเขตกรุงเทพมหานคร

description: การวิจัยเรื่องผลของการเปิดรับชมรายการ “คืนความสุขให้คนในชาติ” ต่อความรู้ ทัศนคติ และแนวโน้มโน้มพฤติกรรมทางการเมือง ของผู้ชมในเขตกรุงเทพมหานครมีวัตถุประสงค์เพื่อวิเคราะห์เนื้อหา “รายการคืนความสุขให้คนในชาติ” ที่เกี่ยวกับนโยบายบริหารราชการแผ่นดิน 11 ด้านของรัฐบาล และศึกษาว่าผู้ชมรายการมีลักษณะทางประชากรอย่างไร มีพฤติกรรมการเปิดรับชมรายการอย่างไร มีความรู้ ทัศนคติ และแนวโน้มพฤติกรรมทางการเมืองเช่นใด นอกจากนี้ยังศึกษาด้วยว่าพฤติกรรมการเปิดรับชมรายการ มีความสัมพันธ์กับความรู้ ทัศนคติและแนวโน้มพฤติกรรมทางการเมืองหรือไม่อย่างไร เพื่อนำข้อค้นพบที่ได้ไปใช้เป็นแนวทางในการพัฒนารูปแบบรายการอื่นๆ ของรัฐบาลในอนาคตการวิจัยครั้งนี้ได้แบ่งการศึกษาออกเป็นสองส่วนคือ การวิจัยเชิงคุณภาพ (Qualitative Research) และผลการวิจัยเชิงปริมาณ (Quantitative Research) ในส่วนการวิจัยเชิงคุณภาพ ผู้วิจัยทำการวิเคราะห์เนื้อหา “รายการคืนความสุขให้คนในชาติ” จำนวน10 ตอน โดยใช้วิธีสุ่มตัวอย่างแบบเป็นระบบ (Systematic random sampling) จากนั้นนำนโยบายบริหารราชการแผ่นดิน 11 ด้านของรัฐบาล มาเป็นกรอบในการวิเคราะห์ว่า พล.อ.ประยุทธ์ จันทร์โอชา นายกรัฐมนตรี กล่าวถึงนโยบายบริหารราชการแผ่นดินกี่ประเด็น หลังจากนั้น ได้นำประเด็นที่ได้ไปพัฒนาเป็นแบบสอบถาม ในส่วนการวิจัยเชิงปริมาณ (Quantitative Research) มีรูปแบบเป็นการวิจัยเชิงสำรวจ (Survey Research) เก็บข้อมูล ณ ช่วงเวลาใดเวลาหนึ่ง เพียงครั้งเดียว (Cross-Sectional Study) โดยใช้แบบสอบถาม (Questionnaire) เป็นเครื่องมือในการเก็บรวบรวมข้อมูลจากกลุ่มตัวอย่างจำนวน 400 คน วิเคราะห์ข้อมูลเพื่อทดสอบสมมติฐาน (Hypothesis Testing) โดยใช้สถิติเชิงอนุมาน (Inferential Statistics) ซึ่งได้แก่ การเปรียบเทียบค่าเฉลี่ยสำหรับประชากรกลุ่มตัวอย่างสองกลุ่มที่เป็นอิสระต่อกัน (Independent t-test) การวิเคราะห์ความแปรปรวนทางเดียว (One Way Analysis of Variance: ANOVA) เพื่อทดสอบความแตกต่างระหว่างค่าเฉลี่ยของกลุ่มตัวแปรอิสระ และเมื่อพบความแตกต่างแล้วจะใช้การทดสอบหาความแตกต่างระหว่างค่าเฉลี่ยรายคู่ หรือ Least Significant Difference (L.S.D.) ส่วนการหาความสัมพันธ์ตัวแปรจะใช้การหาค่าสัมประสิทธิ์สหสัมพันธ์ (Pearson’s Correlation Coefficient)จากการวิเคราะห์เนื้อหารายการ “คืนความสุขให้คนในชาติ” พบว่า พล.อ.ประยุทธ์ จันทร์โอชา นายกรัฐมนตรี กล่าวถึงนโยบายบริหารราชการแผ่นดิน 11 ด้านในสัดส่วนไม่เท่ากันโดยนโยบายที่มีการกล่าวถึงทุกครั้งคือนโยบายด้านที่ 6 เกี่ยวกับเรื่องของการเพิ่มศักยภาพทางเศรษฐกิจของประเทศ ส่วนนโยบายที่มีการกล่าวถึงเกือบทุกครั้งคือ นโยบายด้านที่ 1 เกี่ยวกับการปกป้องและเชิดชูสถาบันพระมหากษัตริย์ นโยบายด้านที่ 3 เกี่ยวกับการลดความเหลื่อมล้ำของสังคม และการสร้างโอกาสการเข้าถึงบริการของรัฐและนโยบายด้านที่ 9 เกี่ยวกับการรักษาความมั่นคงของฐานทรัพยากรและการสร้างสมดุลระหว่าง การอนุรักษ์กับการใช้ประโยชน์อย่างยั่งยืน  จากการวิจัยพบว่า กลุ่มตัวอย่างส่วนใหญ่เป็นเพศหญิง 238 คน รองลงมาคือเพศชาย มี 162 คน กลุ่มตัวอย่างส่วนใหญ่รับชมรายการ “คืนความสุขให้คนในชาติ” 2 ครั้งต่อเดือน ส่วนใหญ่มีระยะเวลา การเปิดรับชมน้อยกว่า 10 นาที ต่อครั้ง และพบว่ากลุ่มตัวอย่างส่วนใหญ่มีความรู้เกี่ยวกับนโยบายบริหารราชการแผ่นดิน 11 ด้านของรัฐบาลในระดับปานกลาง มีทัศนคติเชิงบวกต่อการทำงานของรัฐบาล และมีแนวโน้มพฤติกรรมติดตามข่าวสารของรัฐบาลที่เผยแพร่ผ่านช่องทางต่างๆในระดับมากผลการทดสอบสมมติฐานการวิจัยครั้งนี้ พบว่าเพศ อายุ ระดับการศึกษา อาชีพ และรายได้ที่แตกต่างกันของกลุ่มตัวอย่างมีระยะเวลา (นาที/ครั้ง) ในการเปิดรับชมรายการ “คืนความสุขให้คนในชาติ” แตกต่างกัน โดยเพศหญิง มีระยะเวลาในการเปิดรับชมมากกว่าเพศชาย และพบว่าผู้ที่มีอายุ 51-60 ปี มีระยะเวลาการรับชมมากกว่าผู้ชมทุกช่วงอายุ ผู้ที่มีระดับการศึกษาปริญญาโทหรือสูงกว่า มีระยะเวลารับชมมากกว่าทุกระดับการศึกษา และพบว่าผู้ชมที่มีอาชีพข้าราชการ/รัฐวิสาหกิจ มีระยะเวลารับชมมากกว่าอาชีพอื่นๆนอกจากนี้พบว่าระยะเวลาการเปิดรับชมรายการ (นาที/ครั้ง) มีความสัมพันธ์กับความรู้ทางการเมืองและแนวโน้มพฤติกรรมทางการเมือง แต่ระยะเวลาการเปิดรับชมรายการ ไม่มีความสัมพันธ์กับทัศนคติทางการเมือง และพบว่าความรู้ทางการเมืองมีความสัมพันธ์กับทัศนคติทางการเมือง เช่นเดียวกับทัศนคติทางการเมือง มีความสัมพันธ์กับแนวโน้มพฤติกรรมทางการเมือง โดยมีความสัมพันธ์ในเชิงบวก